“บล.ลิเบอเรเตอร์” ฤกษ์ดี เปิดตัวแอปฯ เทรดหุ้นฟรี ชูจุดแข็งค่าคอม 0%
“บล.ลิเบอเรเตอร์” ฤกษ์ดีลงสนาม เปิดตัวแอปพลิเคชั่นเทรดหุ้นภายใต้ชื่อ “Liberator” เทรดหุ้นฟรี ชูจุดแข็งคือการคิดค่าคอมมิชชัน 0% และประกาศมุ่งสู่การเป็นแพลตฟอร์มการลงทุนดิจิทัลและครบวงจรแบบ All-in-One ตั้งเป้ากวาดนักลงทุนมากที่สุดในตลาดบล. 
“บล.ลิเบอเรเตอร์” ฤกษ์ดีลงสนาม เปิดตัวแอปพลิเคชั่นเทรดหุ้นภายใต้ชื่อ “Liberator” และประกาศมุ่งสู่การเป็นแพลตฟอร์มการลงทุนดิจิทัลและครบวงจรแบบ All-in-One ตั้งเป้ากวาดนักลงทุนมากที่สุดในตลาดบล.
19 ม.ค. 2566

บริษัทหลักทรัพย์ ลิเบอเรเตอร์ จำกัด หรือ Liberator แพลตฟอร์มการลงทุนครบวงจรในรูปแบบดิจิทัลโบรกเกอร์ 100% และเป็นบริษัทย่อยโดยตรงภายใต้การบริหารงานของ บริษัท นิวส์ เน็ตเวิร์ค คอร์ปอเรชั่น จำกัด (มหาชน) หรือ NEWS จัดงานแถลงข่าวเปิดตัวแอปพลิเคชั่นเทรดหุ้นภายใต้ชื่อ “Liberator” ในวันที่ 19 มกราคม 2566 โดยชูแนวคิด ‘โลกการลงทุนที่ทุกคนเท่ากัน’ และประกาศมุ่งสู่การเป็นแพลตฟอร์มการลงทุนดิจิทัลที่หลากหลายและครบวงจรแบบ All-in-One นักลงทุนร่วมเปิดประสบการณ์การเทรดหุ้นฟรีและเทคโนโลยีการลงทุนแนวใหม่ได้แล้ววันนี้!!
สำหรับ Liberator ก้าวเข้าสู่ธุรกิจหลักทรัพย์ที่แตกต่างจากโบรกเกอร์รายอื่นในตลาด โดยตั้งเป้าหมายว่าจะก้าวขึ้นเป็น “ดิจิทัลโบรกเกอร์” ที่จะเป็นทางเลือกให้กับนักลงทุนรุ่นใหม่ บล.Liberator เกิดขึ้นภายหลังจากบริษัท นิวส์ เน็ตเวิร์ค คอร์ปอเรชั่น จำกัด (มหาชน) ปรับโครงสร้างธุรกิจภายในขององค์กร เพื่อลงสนามธุรกิจด้านเทคโนโลยีการเงิน หรือ Fintech อย่างเต็มตัว โดย Liberator ได้รับใบอนุญาตประกอบธุรกิจหลักทรัพย์แบบ ก. และใบอนุญาตธุรกิจสัญญาซื้อขายล่วงหน้าแบบ ส-1 จากคณะกรรมการกำกับหลักทรัพย์และตลาดหลักทรัพย์แห่งประเทศไทย ตั้งแต่วันที่ 21 พฤศจิกายน 2565 ที่ผ่านมา
โดย นายบากบั่น บุญเลิศ ประธานกรรมการ บริษัทหลักทรัพย์ ลิเบอเรเตอร์ จำกัด กล่าวว่า เราสร้างแพลตฟอร์ม Liberator ในลักษณะของ Community ที่เปิดทางให้กับนักลงทุนรายย่อยหรือคนรุ่นใหม่สามารถเพิ่มมูลค่าการลงทุนของตัวเอง ด้วยต้นทุนการเทรดหุ้นที่ต่ำที่สุด  ด้วยเราไม่มีสาขาและอยู่บนแพลตฟอร์มมือถือ ที่สามารถเดินทางไปคู่กับนักลงทุนในทุก ๆ ที่ ตอบโจทย์โลกยุคดิจิทัลและพฤติกรรมของผู้บริโภคที่เปลี่ยนไป แก้ปัญหาการซื้อขายหุ้นให้มีความเท่าเทียมและเป็นธรรม “เจตจำนงค์สำคัญของ Liberator คือมุ่งสู่การเป็นหนึ่งในกลไกของการสร้างนักลงทุนรายใหม่ เข้าสู่การลงทุนในอุตสาหกรรมหลักทรัพย์ ตราสาร และตลาดทุนเพิ่มขึ้น สร้างการลงทุนที่มีความเข้มแข็งและมีคุณค่าทั้งนี้ ขอขอบคุณตลาดหลักทรัพย์แห่งประเทศไทย สำนักงานคณะกรรมการกำกับหลักทรัพย์และตลาดหลักทรัพย์ และสมาคมโบรกเกอร์ ที่อนุมัติใบอนุญาตประกอบธุรกิจหลักทรัพย์ และสนับสนุน Liberator ให้กลายมาเป็นหนึ่งในทางเลือกของนักลงทุน
ส่วน นางสาวภาวลิน ลิมธงชัย ประธานเจ้าหน้าที่บริหาร บริษัทหลักทรัพย์ ลิเบอเรเตอร์ จำกัด กล่าวในงานแถลงข่าวเปิดตัวว่า “Liberator ประกาศจุดยืนในการเป็นดิจิทัลโบรกเกอร์ และชูจุดแข็งคือการคิดค่าคอมมิชชันจากการซื้อขายหุ้น 0% และได้รับการรับรองใบอนุญาตจากคณะกรรมการกำกับหลักทรัพย์และตลาดหลักทรัพย์  และตลาดหลักทรัพย์ฯ จึงขอยืนยันว่าเราไม่ได้เข้าสู่สนามบริษัทหลักทรัพย์เพื่อทำลายตลาดดั้งเดิมที่มีอยู่ แต่เพื่อสร้างนวัตกรรมด้านการลงทุนและเปิดประสบการณ์แนวใหม่ซึ่งจะเป็นผลดีต่อนักลงทุนและสังคมของเรา โดย Liberator จะไม่หยุดในการเป็นเพียงบริษัทหลักทรัพย์ที่มีเพียงผลิตภัณฑ์ทางการเงินเพียงหุ้นหรือ TFEX เท่านั้น แต่จะเพิ่มนวัตกรรมการเงินอื่น ๆ เข้ามาในแอปพลิเคชั่น เพื่อตอบโจทย์ความเป็น Social Investing Platform ให้มากขึ้น เป็นการสร้างรายได้ให้กับ Liberator และยังตั้งเป้าหมายในการหาลูกค้าจากยอด MAU หรือ Monthly Active User ในจำนวน 10% หรืออย่างต่ำ 50,000 ราย ในสิ้นปี 2566 อีกด้วย
นางสาวภาวลิน ชี้แจงอีกว่า โครงสร้างรายได้หลักของ Liberator ในปีแรก จะมาจากรายได้ในธุรกิจ Margin Loan และโปรดักซ์ตัวแรกที่จะเปิดตัวในเดือนกุมภาพันธ์ คือ ธุรกิจที่เกี่ยวพันกับ P2P Lending ที่มีหลักทรัพย์เป็นหลักประกัน ภายใต้ชื่อแอปพลิเคชั่น “StockLend” ที่ให้บริการธุรกรรมสินเชื่อระหว่างบุคคลกับบุคคลผ่านระบบอิเล็กทรอนิกส์รายแรกในประเทศไทย ที่ได้รับการอนุมัติโดยธนาคารแห่งประเทศไทย โดยเป็นแอปพลิเคชั่นที่เชื่อมต่อนักลงทุนกับผู้ขอสินเชื่อ โดยใช้หุ้นใน SET100 เป็นหลักประกันสินเชื่อ ซึ่ง Liberator จะทำหน้าที่เป็นผู้รับจำนำหลักทรัพย์และดูแลธุรกรรมการโอนเงิน หรือคัสโตเดียน
ทั้งนี้ ในงานแถลงข่าวเปิดตัวแพลทฟอร์ม Liberator ได้รับเกียรติจากนักวิชาการอาวุโส นายกสมาคมนักลงทุนเน้นคุณค่า ประเทศไทย (VI) และกูรูด้านการลงทุนทั้ง 6 คน ได้แก่ ดร.นณริฏ พิศลยบุตร, นายเฉลิมเดช ลีวงศ์เจริญ, นายวนนท์ วรรณป้าน, นายวีระพงษ์ ธัม, นายมานิตย์ ศรายุทธิกรณ์ และนายปุณยวีร์ จันทรขจร ร่วมเสวนา ซึ่งต่างให้ความเห็นร่วมกันว่าแพลทฟอร์มการซื้อขายหุ้น Liberator จะเป็นทางเลือกของนักลงทุนรายย่อยที่จะเข้ามาในตลาดทุนของประเทศไทย
โดยในปัจจุบันที่การเทรดหุ้นจำเป็นจะต้องเสียค่าคอมมิชชัน รวมถึงนโยบายการปรับขึ้นภาษีขายหุ้นของภาครัฐที่จะมีผลบังคับใช้ในปี 2566 นี้ หากนักลงทุนมีทางเลือกใหม่ที่เปิดกว้างให้นักลงทุนสามารถลดต้นทุนให้ต่ำลงในทางใดทางหนึ่ง ก็จะช่วยนักลงทุนรายย่อยได้ ดังนั้น จุดยืนของ Liberator ที่ให้นักลงทุนสามารถเทรดหุ้นได้ฟรีโดยคิดค่าคอมมิชชัน 0% จึงเป็นการสร้างโอกาสให้กับคนรุ่นใหม่ และเป็นความเท่าเทียมที่ตลาดทุนยุคเก่าไม่สามารถให้ได้ ซึ่งจะเป็นการปฏิวัติวงการตลาดทุนสู่เส้นทางที่ดีขึ้น และมีความเท่าเทียมกันมากยิ่งขึ้น
ทั้งนี้ นักลงทุนสามารถร่วมเปิดประสบการณ์การเทรดหุ้นฟรีกับ Liberator ได้แล้ว ผ่านทาง Application “Liberator” บนอุปกรณ์มือถือทั้งระบบ Android และ iOS